ЩIалэгъуалэр лэжьыгъэ IэнатIэхэмкIэ къызэрагъэпэщ
Къэбэрдей-Балъкъэр къэрал университетым зэIущIэ щхьэпэ щекIуэкIащ. Ар теухуат КъБКъУ-р къэзыухахэр лэжьапIэ IэнатIэхэмкIэ къызэгъэпэщыным. Хабзэ хъуауэ, илъэс къэс ирагъэкIуэкI Iуэхум хэтщ сту-дент куэд икIи зыхуеджа IэщIагъэм хуэкIуэ лэжьапIэхэри къыщагъуэтыф. Мы гъэм абы къекIуэлIащ ныбжьыщIэ 600-м щIигъу.
ЗэIущIэм хэтащ лэжьакIуэ хуэныкъуэ IуэхущIапIэу 20, IэнатIэу 1500-м щIигъу щагъэлъэгъуащ. Абы зыкърагъэхьэлIащ КъБР-м Узыншагъэр хъумэнымкIэ и министерствэм, ЦIыхур лэжьыгъэ IэнатIэкIэ къызэгъэпэщынымрэ социальнэ дэIэпыкъуныгъэмкIэ центрым, «Гидрометаллург» заводым, «Гъэш комбинатым», «Россельхозбанк», «Сбербанк», «Банк «ВТБ»-хэм, еджапIэхэм, зыгъэпсэхупIэхэм я лIыкIуэхэр, нэгъуэщI куэди.
ЗэIущIэр къызэIуихащ КъБКъУ-м и проректор Къумыкъу Iэуес.
— Нобэ етхьэжьа Iуэхум мыхьэнэшхуэ иIэщ еджапIэр къэзыухауэ мыбы кърихьэлIахэм я дежкIэ. Ди университетым и къалэн нэхъыщхьэхэм ящыщщ ди щIалэгъуа-лэр лэжьыгъэ IэнатIэкIэ къызэгъэпэщыным хущIэкъуныр, — жиIащ Къумыкъум. — Дыхуейщ абыхэм ягу дыхьэ IэнатIэ мыбы къыщыхахыфыну. IуэхущIапIэхэм я лIыкIуэхэри ди еджапIэр къэзыуха IэщIагъэлIхэм арэзы фытехъуэну си гугъэщ. Шэч къытесхьэркъым абыхэм ди деж щызрагъэгъуэта щIэныгъэр екIуу къызэрагъэсэбэпыфынум.
ЦIыхур лэжьыгъэ IэнатIэкIэ къызэгъэпэщынымрэ социальнэ дэIэпыкъуныгъэмкIэ центрым и унафэщIым и къуэдзэ Биттиевэ Софият къыщыпсалъэм къыхигъэщащ къэралым къигъэув хабзэхэм тету, IэнатIэм пэрыува нэужь, еджапIэр къэзыуха ныбжьыщIэхэми ахэр IэщIагъэм хэзыгъэгъуазэхэми улахуэ зэрыратынур.
Нэхъ жыджэру зэхыхьэм хэтахэм ящыщщ Налшык къалэ дэт «Гидрометаллург» заводыр. Управленэм и унафэщI Пашаевэ Еленэ жиIащ заводыр илъэс 55-рэ хъуауэ зэрылажьэр, хъарзынэуи зэрызиужьыр, абы къыхэкIыу и лэжьакIуэхэри нэхъыбэ зэрыхъур икIи щIалэгъуалэ кърашэлIэну зэрыхуейр.
ЛэжьакIуэ хуэныкъуэу зэхыхьэм зыкърезыгъэхьэлIа IуэхущIапIэхэм я лIыкIуэхэм къагъэлъэгъуащ IэщIагъэ зэмылIэужьыгъуэхэр, абыхэм зэрыхуагъэсэну щIыкIэр, къыщахьыну улахуэр зыхуэдизыр.
Табыщ Динарэ.
